ספריית אסיף

ספריית אסיף היא מאגר תורני מקוון של כתבי עת וספרים תורניים מהדור הנוכחי, בעיקר מישיבות הציונות הדתית, המוגשים כקובצי PDF לעיון ולהורדה באופן חופשי. כמו כן, הספרייה כוללת מגוון עבודות תזה ודוקטורט בנושאים תורניים. בשונה מספרייות תורניות אחרות, הספרייה מתמקדת בספרות תורנית בת-זמננו לפי נושא, באופן שמקל את מציאתו של חומר עדכני בנושא תורני מסוים. היא מכילה למעלה מ־17,000 פריטים (מאמרים, עבודות אקדמיות, וספרים שמפאת אופיים לא חולקו למאמרים), הממוינים במספר דרכים: עץ קטגוריות הכולל כ-2,000 קטגוריות, כ-22,000 תגיות, מחברים, מוסדות, תאריך פרסום, ואף מקורות שבהם המאמרים עוסקים, כגון פרק בתנ"ך, דף בתלמוד הבבלי או נושא בהלכה או באגדה. הספרייה אינה כוללת פרטים ביבליוגרפיים של ספרים ומאמרים שאינם נמצאים בה בפועל. את הספרייה הקים הרב אייל רזניקוביץ' בשנת ה'תשע"ד (2014). הספרייה נתמכת על ידי איגוד ישיבות ההסדר. חלק מהספרים הועלו מתוך גרסה דיגיטלית שמקבילה לספר המודפס, וחלקם נסרקו במיוחד לצורך העלאתם לספרייה. בין המחברים בולטים בספרייה: הרב יעקב אריאל, הרב יהודה זולדן, הרב זלמן נחמיה גולדברג, הרב יצחק שילת, הרב נריה גוטל, הרב יעקב אפשטיין והרב אהרן ליכטנשטיין. בספרייה מאמרים מתוך כ-60 כתבי עת ישיבתיים, המקיפים את רוב ישיבות ההסדר, שלרוב מובאים על כל גיליונותיהם. בין כתבי עת הבולטים: בלכתך בדרך (ישיבת כרם ביבנה), עלון שבות (ישיבת הר עציון), קול ברמה (ישיבת הגולן), אורות עציון (ישיבת אור עציון), מעליות (ישיבת ברכת משה), כותלנו (ישיבת הכותל), מישרים (ישיבת ירוחם). מלבד ישיבות הסדר, מצויים בספרייה גם כתבי עת ופרסומים של ישיבות גבוהות וכוללים, כגון: ניצני ארץ (ישיבת מרכז הרב), מאבני המקום (ישיבת בית אל), הכי אתמר (ישיבת איתמר), חמדת הארץ (כולל ארץ חמדה), מעלין בקודש (כולל בית הבחירה), מקדמי ארץ (ישיבת קדומים), ועוד. בספרייה מופיעים גם כתבי עת, קובצי מאמרים ופרסומים של מכוני מחקר תורני וגופים תורניים שונים, ובהם: מכון התורה והארץ (אמונת עתיך, ועוד), מרכז תורה ומדינה, מכון המקדש, מכון שלזינגר (אסיא), מכון הרצי"ה, עמותת פתיל תכלת, ארגון רבני צהר, המזרחי העולמי, כושרות, מכון משפטי ארץ, המכון לקידוש החודש ע"ש דרייזין, הרבנות הצבאית (מחניך, ועוד), תוכנית מאמינים במשטרה, מרכז ברקאי, הוצאת ראובן מס, הוצאת מגיד, המכון התורני אור עציון, מכון הר ברכה, אגודת אל הר המור, ירחון האוצר, כתב העת פשטות המתחדשים, עמותת מתנת חיים, ועוד. הספרייה כוללת גם קובצי מאמרים של מדרשות תורניות לנשים: המדרשה בבר-אילן, ומדרשת מגדל עוז. הספרייה כוללת גם כתבי עת מדעיים שעוסקים בנושאים תורניים, כגון בד"ד (אוניברסיטת בר-אילן) וספר עמדו"ת (מכללת אורות ישראל), ופרסומים נוספים בהוצאות אקדמיות (כגון ספרי פרופ' מיכה קליין, בהוצאת מכללת שאנן). בנוסף, מופיעות בספרייה כ-200 עבודות אקדמיות בנושאים תורניים (עבודות סמינריוניות, דיסטרציות לתואר שני ועבודות דוקטורט), שנכתבו על ידי סטודנטים באוניברסיטאות שונות בארץ. בספרייה מצויים מאמרים מתוך כ-70 ספרים שאינם כתבי עת ואינם שייכים למכון או מוסד אקדמי. חלק מהספרים הללו הם אסופות מאמרים של מחברים שונים (בעיקר ספרי זיכרון וספרי יובל), וחלקם מאת מחבר אחד. רמב"י רמבי"ש אתר האינטרנט הרשמי של ספריית אסיף עקיבא צוקרמן, פודקאסט שיג ושיח, פרק 27: הרב אייל רזניקוביץ הוא יזם תורני (עם חוויות של רווק מבוגר) - חלק ניכר מהשיחה עוסק בספריית אסיף לראשונה: כתב עת אחד לכל ישיבות ההסדר, באתר ערוץ 7, ‏2013-11-14 הרב אחיה בן פזי, אתר אסיף - שיעור על שימוש בספריות אינטרנטיות, ישיבת ירוחם, 24 בפברואר 2016 בין היתר, כדי להעניק מענה לצרכים שתיאר בצמד מאמריו: אחדות בעולם התורה, מקור ראשון, ב' באייר תשע"ג; כתיבה תורנית בעולם הישיבות הציוני-דתי, דעות 74, אדר-ניסן תשע"ו